

MADONAS NOVADA PAŠVALDĪBA

**MADONAS VALSTS ĢIMNĀZIJA**

Reģistrācijas Nr. 40900005151, Skolas iela 10, Madona, Madonas novads, LV- 4801

Tālrunis 64807648, elektroniskais pasts: [madonasgimnazija@madona.edu.lv](mailto:mvg@madona.lv)

APSTIPRINĀTS

ar Madonas Valsts ģimnāzijas direktores

22.01.2025. rīkojumu Nr. 4-v

**Kārtība, kādā tiek novērsta vardarbība un veicināta labbūtība**

**Madonas Valsts ģimnāzijā**

Izstrādāta saskaņā ar 22.08.2023. MK noteikumiem Nr. 474 “Kārtība, kādā nodrošināma izglītojamo profilaktiskā veselības aprūpe, pirmā palīdzība un drošība izglītības iestādēs un to organizētajos pasākumos”; BTA Vadlīnijām ņirgāšanās mazināšanai; Vardarbības gadījumu risināšanas algoritmu izglītības iestādēs

Madonā, 20.01.2025.

1. Vardarbības mazināšanas **prevencijas darbības**, drošības, pozitīvas psiholoģiskās vides un labūtības veicināšanas pasākumi:
   1. Izvērtē esošo situāciju, veic izglītojamo, pedagogu un vecāku anketēšanu par drošību, labbūtību izglītības iestādē, iegūto datu aptrādi un iesaistīto pušu informēšanu par aptaujas rezultātiem vismaz 1 reizi gadā;
   2. Plāno pasākumu kopumu izglītības iestādes psiholoģiskās vides uzlabošanai, vērtību iedzīvināšanai, piederības sajūtas veicināšanai;
   3. Iekļauj mācību un audzināšanas procesā izglītojošas aktivitātes par toleranci, cieņpilnu attieksmi, dažādības izpratni, vienaudžu savstarpējo vardarbību, ņirgāšanos un cilvēktiesībām;
   4. Aktualizē zināšanas izglītības iestādes personālam vardarbības prevencijas jautājumos;
   5. Nepieļauj toleranci jebkāda veida ņirgāšanās, pazemošanas, izsmiešanas, necienīgas attieksmes gadījumiem izglītības iestādē;
   6. Palīdz jaunpienācējiem integrēties kolektīvā;
   7. Organizē grupu vienojošas aktivitātes, organizē darbu grupās (lai izvairītos no varbūtības, ka izglītojamie vienmēr paši izvēlas savus grupas biedrus, kādu regulāri atstājot novārtā), veicinot dažādu pāru/ grupu kombinācijas;
   8. Atbalsta MOT nodarbību iekļaušanu izglītības procesā;
   9. Izmanto mācību procesā aktivitātes, kas rada labu noskaņojumu un pozitīvas emocijas izglītojamo vidū, veicina pašu izglītojamo organizētas aktivitātes klases pasākumos ar mērķi labāk iepazīties un saliedēties;
   10. Veido tādu vidi, kur katrs izglītojamais var rast atbalstu;
   11. Uztur iespēju iesniegt anonīmus ziņojumus ierosinājumu kastītē;
   12. Izvieto pieejamās vietās uzticības tālruņu numurus;
   13. Izveido vienaudžu savstarpējā atbalsta komandu skolēnu padomes ietvaros;
   14. Veicina vecāku zināšanu pilnveidi par vardarbības prevenciju, informējot par izglītības iestādes veikto aptauju un pētījumu rezultātiem, kā arī plānotajiem pasākumiem.
2. Rīcība izglītojamo **savstarpējās fiziskās vai emocionālās vardarbības gadījumā**:
   1. Ja darbinieks konstatē konfliktu starp izglītojamajiem vai saņem informāciju par to no citiem izglītojamajiem, darbinieks pārtrauc konfliktu, pārrunā un skaidro situāciju ar iesaistītajiem;
   2. Ja konflikts bijis smags (miesas bojājumi u.tml.):
      1. Sniedz upurim pirmo palīdzību;
      2. Apdraudējuma izraisītāju izolē kopā ar citu pieaugušo;
      3. Informē visu iesaistīto izglītojamo vecākus un vadību;
   3. Ja konflikts atkārtojas, par to tiek informēta vadība un vecāki uzaicināti uz sarunu pie vadības, sarunas lēmumi tiek fiksēti e-klasē.
   4. Ja situācija neuzlabojas, atkārtojas vardarbības mēģinājumi, vadība informē Izglītības pārvaldi, Sociālo dienestu vai Bāriņtiesu atkarībā no situācijas smaguma un vecāku attieksmes pret to.
3. Rīcība **darbinieka fiziskas vai emocionālas vardarbības gadījumā pret izglītojamo**:
   1. Ja tiek konstatēts darbinieka fiziskas vai emocionālas vardarbības pret izglītojamo gadījums, par to nekavējoties tiek informēts iestādes vadītājs (ziņo izglītojamais vai vecāku pārstāvis vai cits darbinieks);
   2. Iestādes vadītājs vai atbalsta persona veic sarunu ar upuri;
   3. Iestādes vadītājs veic sarunu ar konfliktā iesaistīto darbinieku;
   4. Ja nav konstatēts pārkāpums, tiek veikta skaidrojoša saruna ar izglītojamo un viņa vecākiem;
   5. Ja konstatēts pārkāpums, iestādes vadītājs rīkojas atbilstoši normatīvajiem aktiem.
4. Rīcība fiziskas vai emocionālas **vardarbības gadījumā pret izglītojamo ārpus izglītības iestādes:**
   1. Ja iestādes darbiniekam ir informācija vai aizdomas par vardarbību pret izglītojamo ārpus izglītības iestādes, darbinieks par to informē vadītāju;
   2. Vadītājs pārrunā konstatētos faktus ar klases audzinātāju un darbinieku, no kura saņemta informācija;
   3. Izglītojamais tiek novērots, klases audzinātājs veic sarunu ar izglītojamo;
   4. Ja nav konstatēts pārkāpums, tiek turpināta izglītojamā novērošana;
   5. Ja tiek konstatēta nepietiekama aprūpe ģimenē, bērna pamešana novārtā, tiek aicināti vecāki uz sarunu;
   6. Aizdomās par vardarbību pret bērnu iestādes vadītājs ziņo Izglītības pārvaldei, Sociālajam dienestam, Bāriņtiesai;
   7. Tiek turpināta izglītojamā novērošana un atbalstīšana.
5. Nepieciešamības gadījumā informācijas apritei izmanto iekšējo normatīvo aktu “Sūdzību iesniegšanas un izskatīšanas kārtība”

Direktore Vanda Maderniece